21 sarnaqäwi: Jilanakapaw Joseyar uñisipxi
¡UÑTAM janiw kuns kamachxaspati, wali llakitaw aka waynaxa! Joseyawa. Egiptor sariri jaqinakaruw jilanakapax aljapxi. Egiptonxa Joseyarux uywatat tukuyapxani. ¿Kunatsa ukham jilanakapax lurapxi? Uñisipxiwa.
Jacob tatapaxa mayninakat sipansa Joseyaruw wal munasïna. Ukatwa mä suma jach’a isi lursurapïna. Ukat jilanakapaxa Jacobun Joseyar wal munatapa uñjasaxa, Joseyjam uñjatäñwa munapxarakïna ukatwa Joseyarux uñisipxäna. Ukampis janiw ukataki uñisipkänti.
Joseyax pä samk samkasïna. Uka pä samkanxa jilanakapaw jupa nayraqatan alt’asipxäna. Kunapachatï uka samkanakat jilanakapar yatiyän ukhaxa juk’amp Joseyarux uñisxapxäna.
Mä uruxa, kunapachatï Joseyan jilanakapax awkipan uwijanakap awatisipkän ukhaxa, Jacob tatapax jilanakapar uñjiriw Joseyar khitäna. Jilanakapax Joseyar jutir uñjasaxa, chikatax akham sapxänwa: ‘¡Jiwayapxañäni!’ sasa. Ukampis Rubén jilïr jilapaxa, akham sänwa: ‘¡Jani, jan uk lurapxamti!’ sasa. Janiw Joseyarux jiwayapkänti, antisasa, jan umani mä waña phujuruw jaquntapxäna. Ukat kamachapxanisa Joseyarux uka tuqit parlakipapxäna.
Ukat khämat ismaelitanak jutir uñjapxäna. ‘Ismaelitanakaru aljañäni’ sasaw Judá jilapasti mayni jilatanakaparux säna. Ukat ukhampï lurapxänxa. ¡20 qullqiruw Joseyarux aljapxäna! ¡Jan sintt’asiri, qala chuymanakäpxänwa!
Jichhaxa, ¿jilanakapax tataparux kamsapxakini? Mä cabrito jiwayapxäna ukat Joseyan suma jach’a isipwa cabriton wilapar chillsupxäna. Ukat tatapan ukaruw akham sasa uka isxa apapxäna: ‘Aka isi jikxatapxta. Uñt’astati, aka isix Joseyankit janicha’ sasa.
Jacobux Joseyan isipxa uñt’asïnwa. ‘Kuna monte animalaxay wawajarux jisk’a jisk’a wikhanuqasin manq’antchi’ sasaw jachäna. Joseyan jilanakapax ukham awkipan amuyañapwa munapxäna. Jacob tatax wali llakitapunïnwa. Walja urunakaw jachäna. Ukampis Joseyax janiw jiwatäkänti. Joseyar kawkirutï apapkäna ukan kunjamakis sarnaqäna uk uñjarakiñäni.
Génesis 37:1-35.
Jiskt’äwinaka
- ¿Kunatsa jilanakapax Joseyar uñisipxäna, ukat kamachapxänsa?
- ¿Jilanakapax Joseyar kamachañsa munapxäna, ukampis Rubén jilapax kamsänsa?
- Alakip ismaelitanakax purinipxäna ukhaxa, ¿kamachapxänsa?
- ‘Joseyax jiwatäxiw’ sasa tatapan amuyañapatakixa, ¿kamachapxänsa Joseyan jilapanakapaxa?
Yaqha jiskt’äwinakampi
- Liyt’añamawa Génesis 37:1-35.
¿Kunapachatï tama taypin jan walinakax luraski ukhax Joseyat yatiqasisax kamachañasasa? (Gén. 37:2; Lev. 5:1; 1 Cor. 1:11.)
¿Kunatsa Joseyar aljapxäna? (Gén. 37:11, 18; Pro. 27:4; Sant. 3:14-16.)
¿Kunapachatï maynix jiwxi ukhaxa kunjamas jikxatastanxa, Jacob tatax kunjamas jikxatasïna? (Gén. 37:35.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn